ગુજરાતમાં દર ચૂંટણી વખતે ખામ થિયરીની ચર્ચા થાય છે. નવી પેઢીના વાચકોને જણાવી દઈએ કે ખામ શબ્દ ચાર પ્રથમાક્ષરને જોડીને બનાવાયેલી ટૂંકાક્ષરી છે. ક્ષત્રિય, હરિજન, આદિવાસી અને મુસ્લિમ – આ ચાર શબ્દોને અંગ્રેજીમાં લખવાના (અંગ્રેજીનો મોહ અહીં પણ છૂટ્યો નથી) અને તેના પ્રથમ અક્ષરને લઇ લેવાના. કરો એક્સરસાઇઝ એટલે મળી જશે શબ્દ ખામ. ગુજરાતમાં કોંગ્રેસ સત્તાની ખૂબ નજીક પહોંચી ગઈ હતી, તેમાં આ વખતે પણ ખામ થિયરી થોડી અમલમાં મૂકાઇ હતી ખરી. પરંતુ તેમાં થોડી ખાણી પણ રહી ગઈ, કેમ કે તદ્દન વિપરિત પટેલવાદને પણ ખામ સાથે જોડવાથી નુકસાન થઈ ગયું. ખામની સામે ભાજપે પટેલવાદનો સહારો લીધો અને હિન્દુવાદના નામે પટેલવાદ ચલાવ્યો તેમાં આપણે પડવું નથી, કેમ કે લેખનો વિષય છે કર્ણાટકની ખામ થિયરીનો. કર્ણાટકમાં કોંગ્રેસ આ થિયરીના આધારે સત્તા જાળવી શકશે કે કેમ તેની ચર્ચા છે. આ થિયરીનું નામ છે અહિન્દા. અહીં પણ મોહ અંગ્રેજીનો અકબંધ છે. અલ્પસંખ્યાતરુ એટલે મુસ્લિમ, હિન્દુલિદાવરુ એટલે ઓબીસી અને દલિતરુ એટલે યસ દલિત. Alpasankhyataru, Hindulidavaru, Dalitaru પરથી તૈયાર થયેલી થિયરી AHINDA અહિન્દા પર આ વખતે પણ મુખ્ય પ્રધાન સિદ્ધરમૈયાનો મદાર છે.